DA Den Europæiske Unions Tidende C 137/12

Offentliggørelse af en ansøgning om registrering i henhold til artikel 6, stk. 2, i forordning (EØF) nr. 2081/92 om beskyttelse af geografiske betegnelser og oprindelsesbetegnelser

(2005/C 137/11)

Med denne offentliggørelse åbnes der mulighed for at fremsætte indsigelser, jf. artikel 7 og 12d i nævnte forordning. Enhver indsigelse mod denne ansøgning skal fremsættes via myndighederne i en medlemsstat, i en WTO-medlemsstat eller i et tredjeland, der er anerkendt efter proceduren i artikel 12, stk. 3, senest seks måneder efter denne offentliggørelse. Offentliggørelsen er begrundet i de forhold, som er beskrevet nedenfor, navnlig under 4.6, der giver grundlag for at betragte ansøgningen som berettiget efter forordning (EØF) nr. 2081/92.

SAMMENFATNING

RÅDETS FORORDNING (EØF) Nr. 2081/92

»FICO BIANCO DEL CILENTO«

EG-Nr.: IT/00282/14.3.2003

BOB (X) BGB ( )

Skemaet er udarbejdet til oplysningsformål. Fuldstændige oplysninger, herunder om producenterne af produkter af den pågældende BOB eller BGB, findes i den fuldstændige udgave af varespecifikationen og kan fremskaffes i medlemsstaten eller hos Europa-Kommissionens tjenestegrene (1).

1. Medlemsstatens ansvarlige myndighed

Navn: Ministero delle Politiche Agricole e Forestali Adresse: Via XX Settembre, 20 — I-00187 Rom Tlf. (+ 39-06) 481 99 68 Fax (+ 39-06) 42 01 31 26 E-mail: qtc3@politicheagricole.it

2. Sammenslutning

2.1. Navn: Consorzio per la Tutela e la Valorizzazione del Fico Bianco del Cilento 2.2. Adresse: Via S. Marco, 118 — I-84043 Agropoli (Sa) Tlf. (+ 39-08) 28 72 27 99 2.3. Sammensætning: producent/forarbejdningsvirksomhed (x) andet ( )

3. Produktets art

kategori 1.6 — Frugt, grøntsager og korn; ubehandlet eller forarbejdet

4. Varespecifikation

(sammenfatning af betingelserne i artikel 4, stk. 2)

4.1. Navn: »Fico bianco del Cilento«

4.2. Beskrivelse: Den beskyttede oprindelsesbetegnelse BOB »Fico Bianco del Cilento« omfatter de tørrede frugter af arten Ficus carica domestica L. — fra biotyper hørende til sorten Dottato.

Produktet findes med eller uden skind (fichi mondi) og har følgende egenskaber

figner med skind: ensartet lysegule til gule

figner med skind, kogte: gulbrune

figner uden skind: meget lyse, næsten hvide

frugtkød: blød konsistens med oftest tomme skalfrugter og næsten fyldt blomsterbund af ravgylden farve

størrelse: højst 70 tørrede figner med skind pr. kg, højst 85 figner uden skind pr. kg

vandindhold: højst 26 %

Sukkerindhold — mindsteindhold pr. 100 g tørstof

— glucose: 21,8 g

— fructose: 23,2 g

— saccharose: 0,1 g

Defekter: produktet må ikke være skadet af insekter, skimmel eller andre organismer; forkorkning af højst 5 % af frugtens overflade er tilladt.

Frugterne kan fyldes med andre ingredienser, såsom mandler, hasselnødder, valnødder, fennikelfrø og skal af citrusfrugter. Fyldet må ikke overstige 10 % af produktet i salgbar form, og det skal påvises, at de pågældende ingredienser stammer fra det produktionsområde, der er beskrevet i punkt 4.3.

De tørrede figner kan pakkes uden fyld i emballager af forskellig form (cylindrisk, kroneformet, kugleformet, pose), fra 125 g til 1 kg. De kan pakkes i løs vægt i kurve af plantemateriale, fra 1 kg til 20 kg. Fignerne kan være åbne og lagt sammen på kødsiden i pakninger på 125 g til 1 kg; de kan endvidere være sat på træspid og være fyldt med de ovennævnte ingredienser. Pakningerne kan være dekoreret med laurbærblade.

4.3. Geografisk område: Cilento ligger i Campania ud mod Det Tyrrenske Hav mellem Sele-flodens udløb i Salerno-bugten og Bussento-flodens udløb i Policastro-bugten; området er mod nord afgrænset af Alburno- og Cervati-massivet. De kommuner, der er involveret i produktionen, er opført i produktionsspecifikationen.

4.4. Bevis for oprindelse: Hver enkelt fase i produktionsprocessen overvåges, idet input og output for hver fase dokumenteres. På denne måde, og ved at producenterne, de pågældende marker, forarbejdningsvirksomhederne og pakkevirksomhederne opføres i særlige registre, der føres af kontrolinstansen, sikres det, at produktet kan spores (fra produktionsprocessens afslutning til dens begyndelse).

Alle fysiske og juridiske personer, der er opført i de pågældende registre, underkastes kontrol fra kontrolinstansens side, i overensstemmelse med bestemmelserne i produktionsspecifikationen og den pågældende kontrolplan. Konstaterer kontrolinstansen overtrædelse af bestemmelserne, kan produktet ikke — selv om det kun drejer sig om en enkelt fase i produktionskæden — markedsføres med den beskyttede oprindelsesbetegnelse »Fico Bianco del Cilento«.

4.5. Fremstillingsmetode: Ifølge produktionsspecifikationen må plantetætheden ikke overstige 700 planter pr. ha. Frugterne tørres ved direkte eksponering for solen og/eller med andre metoder, f.eks. beskyttelse af frugterne med plasttunnel af en højde på højst to meter og/eller gennemvædning af frugterne i varm saltvandsopløsning (2 %).

Produktion, forarbejdning og pakning skal finde sted i det i punkt 4.3 nævnte område.

4.6. Tilknytning: Jordbunds- og klimaforholdene (havets mildnende påvirkning, Appenniner-bjergenes barriere mod de kolde vinde fra nordøst, jordens frugtbarhed og de optimale nedbørsforhold) bidrager — sammen med de enkle dyrkningsmetoder baseret på årtusinders erfaringer og artens og sortens fuldstændige tilpasning til områdets jordbunds- og klimaforhold — til at give de tørrede figner fra Cilente de organoleptiske egenskaber, som forbrugerne sætter så stor pris på. Denne plante er i øvrigt medvirkende til at give det rurale landskab i Cilento dets karakteristiske præg.

Dyrkningen af den hvide figen er af gammel dato og går formodentlig helt tilbage til tiden før grækerne, hvor den blev indført i Italien i forbindelse med de første handelsrejser hertil fra det nære Østen. Allerede Cato og senere også Varro fortæller, at tørrede figner var det gængse hovednæringsmiddel for landarbejderne i Cilento og Lucania.

4.7. Kontrolstrukturer:

Navn: IS.ME.CERT. Adresse: Via G. Porzio Centro Direzionale Isola G1 scala C — I-80143 Napoli

4.8. Mærkning: Pakningerne skal bære følgende påskrift: »FICO BIANCO DEL CILENTO« og »DENOMINAZIONE DI ORIGINE PROTETTA« eller forkortelsen »D.O.P.« i trykbogstaver, der mindst er dobbelt så store som andet tryk på etiketten. Endvidere indeholder etiketten følgende

pakkevirksomhedens navn, firmabetegnelse og adresse

produktionsår

nettovægt ved pakning

logoet — som er beskrevet i produktionsspecifikationen — med det billede, der altid skal bruges sammen med den beskyttede oprindelsesbetegnelse. Her ses tre stiliserede modne figner, som viser den typiske gradvise farveændring, der sker under tørringen. Baggrunden er grøn og fører tanken hen på en eng. Ved siden af frugterne, til højre i billedet, ses en del af en stiliseret græsk søjle i dorisk stil. Mod baggrunden ses et stykke blå himmel og øverst til venstre en sol, hvis stråler peger mod fignerne.

Ved anvendelse af den beskyttede oprindelsesbetegnelse, jf. punkt 4.1, er det forbudt at tilføje angivelser, der ikke er nævnt i produktspecifikationen, herunder ord som: tipo, gusto, uso, selezionato, scelto og lign.

Produkter, der er fremstillet af »Fico Bianco Del Cilento« BOB, også efter forarbejdning, kan markedsføres i emballage, der bærer en henvisning til den pågældende betegnelse, uden af EF-logoet anføres, hvis

»Fico Bianco Del Cilento« BOB, certificeret som sådan, er den eneste figentype, der indgår i produktet;

brugerne af »Fico Bianco Del Cilento« BOB har fået tilladelse hertil af indehaverne af den registrerede intellektuelle ejendomsret til betegnelsen »Fico Bianco Del Cilento« BOB, organiseret i en sammenslutning under Ministero delle Politiche Agricole e Forestali. Denne sammenslutning står også for optegnelsen i de rette registre og kontrollerer, at den beskyttede betegnelse anvendes korrekt. Findes der ikke en sådan sammenslutning, udføres de ovenfor nævnte funktioner af MIPAF, der er den nationale myndighed med ansvar for anvendelse af forordning (EØF) nr. 2081/92.

Anvendelse af »Fico Bianco Del Cilento« BOB sammen med andre ingredienser er ifølge gældende regler kun tilladt med henvisning til, at »Fico Bianco Del Cilento« BOB indgår som en af ingredienserne i det pågældende produkt.

4.9. Nationale krav: —

(1) Europa-Kommissionen — Generaldirektorat Landbrug — Kvalitetspolitik for landbrugsprodukter — B-1049 Bruxelles.